SKRIFTLIG FORESPØRGSEL E-3029/01

af Piia-Noora Kauppi (PPE-DE) til Kommissionen

(30. oktober 2001)

Om: Sikkerhedsmæssige rammer i kvarteret for Den Europæiske Unions institutioner i Bruxelles

De ansatte i Den Europæiske Unions institutioner er alt for ofte blevet udsat for voldelige røverier eller forsøg på røverier i nærheden af deres arbejdsplads i det såkaldte EU-kvarter.

Ifølge vore oplysninger blev en kvinde den 6. juni 2001 overfaldet bag ved Charlemagne-bygningen, og man forsøgte at stjæle hendes håndtaske. Kvinden blev sparket, indtil et lydsignal fra en forbikørende bil skræmte overfaldsmændene. Politiet ankom til stedet, men det lykkedes ikke at fange de flygtende overfaldsmænd, da mændene ikke med sikkerhed kunne identificeres. Samme dag blev en mand overfaldet på Schuman-stationen, og overfaldsmændenes kendetegn var de samme. Inden disse begivenheder var en kvinde blevet overfaldet, og hun var blevet voldsomt sparket ved indgangen til Maelbeek-metrostationen på rue de la Loi. Navnlig kvinder og personer, der arbejder sent, er bange for at færdes i det pågældende område som følge af røverier og andre kriminelle handlinger.

1. Har Kommissionens ansvarlige instanser klart oplyst lokale sikkerhedsmyndigheder om de kriminelle handlinger, som deres medarbejdere er blevet udsat for, og samtidigt præciseret, at situationen er helt uholdbar, navnlig for Kommissionens kvindelige ansatte?

2. Har Kommissionens ansvarlige instanser redegjort for, hvordan de lokale myndigheder agter at forbedre de sikkerhedsmæssige rammer i området?

3. Hvilke konkrete foranstaltninger agter Kommissionen at træffe for at forbedre sikkerheden for sine ansatte?

Svar afgivet på Kommissionens vegne af Neil Kinnock

(7. december 2001)

Kommissionens Protokol- og Sikkerhedstjeneste er bekendt med de rapporter, som det ærede medlem henviser til. I slutningen af maj og begyndelsen af juni 2001 fandt der en række voldelige overfald sted i kvarteret omkring EU-institutionerne, som blev udført af personer med det samme signalement. Blandt ofrene var også lokale forretningsdrivende.

Der var dog tale om ret isolerede begivenheder. Det fremgår af registrene, at sådanne overfald ikke er særlig hyppige i det europæiske kvarter, sammenlignet med andre kvarterer i Bruxelles og andre europæiske byer.

Kommissionens Protokol- og Sikkerhedstjeneste har regelmæssig kontakt med de belgiske retsmyndigheder og det belgiske politi, til hvem den sender oplysninger (sted, tid, beskrivelse af overfaldsmænd) om alle indberettede begivenheder, der omfatter tjenestemænd og andre ansatte i EU's institutioner eller de bygninger, de er beskæftiget i.

På denne baggrund er politiindsatsen i kvarteret blevet øget. Området fra Parc Cinquantenaire til rue de la Science og fra rue Joseph II til Parc Léopold overvåges nu nærmere af politipatruljer både til fods og i biler. De to parker afpatruljeres også med regelmæssige mellemrum af beredent politi.

Kommissionens Protokol- og Sikkerhedstjeneste har ikke bemyndigelse til at gribe ind uden for Kommissionens bygninger, men den yder hjælp til personale, som udsættes for forbrydelser. I begyndelsen af 2001 afholdt tjenesten i nært samarbejde med andre EU-institutioner og de belgiske myndigheder en række forelæsninger, herunder foredrag af politiofficerer, forevisning af materiel og uddeling af oplysninger om forbrydelser og hvordan man undgår at blive offer.

Protokol- og Sikkerhedstjenesten vil som en service for personalet snart offentliggøre rådgivning om forebyggelse af kriminalitet på Kommissionens Intranet.